Ο Βασίλης Καλλίδης κάνει τα ντολμαδάκια… σούπα!
Μη στραβώνετε τη μύτη. Ο ευφάνταστος σεφ Βασίλης Καλλίδης φτιάχνει μια κόμφορτ ρυζόσουπα με αμπελόφυλλα και μυρωδικά και τη σερβίρει με πρόβειο γιαούρτι. Τέλεια για πρώτο πιάτο.
250 γρ. αμπελόφυλλα στην άλμη, ξαρμυρισμένα και χοντροκομμένα (ή 400 γρ. φρέσκα στην εποχή τους) , 4 φρέσκα κρεμμυδάκια, χοντροκομμένα , 1 ξερό κρεμμύδι, κομμένο στα 4 , 6 κουτ. σούπας ελαιόλαδο, 1/2 ματσάκι άνηθος, ψιλοκομμένος και λίγος ακόμη για το γαρνίρισμα , 6 κλωναράκια φρέσκος δυόσμος, ψιλοκομμένος ή 1 κοφτό κουτ. γλυκού ξερός , 1 φλιτζ. τσαγιού ρύζι γλασέ, χυμός από 2 λεμόνια, 1½ λίτρο ζεστός ζωμός κοτόπουλου ή ζεστό νερό, αλάτι, 1 κεσεδάκι καλό πρόβειο γιαούρτι
Για τα ντολμαδάκια σε σούπα με πρόβειο γιαούρτι, σε μια βαθιά κατσαρόλα αχνίζουμε στο ελαιόλαδο το ξερό κρεμμύδι μαζί με τα φρέσκα κρεμμυδάκια. Προσθέτουμε τον άνηθο, το δυόσμο, το ρύζι και τα αμπελόφυλλα.Ανακατεύουμε καλά και σβήνουμε με το ζωμό ή με το νερό.Χαμηλώνουμε τη φωτιά, σκεπάζουμε και σιγοβράζουμε τη σούπα για 40 λεπτά.  Αφήνουμε τη σούπα να κρυώσει λίγο και την πολτοποιούμε στο μπλέντερ. Τη στραγγίζουμε περνώντας την από λεπτό σουρωτήρι και πιέζουμε το μείγμα με ένα κουτάλι για να πάρουμε όλους τους χυμούς. Δοκιμάζουμε το αλάτι και προσθέτουμε το χυμό των λεμονιών. Σερβίρουμε ντολμαδάκια σε σούπα σε βαθιά πιάτα με μια κουταλιά γιαούρτι στη μέση και λίγο ψιλοκομμένο άνηθο.
Γιαούρτι,Ρύζι